Torsten Schack Pedersen (V), 2011-05-12:
Dyr skal behandles ordentligt, og derfor har vi meget skrappe dyrevelfærdsmæssige regler i Danmark, og vi kan med rette sige, at det er et område, der nyder meget stor bevågenhed.
Selv om vi opdrætter dyr med henblik på at slagte dem for at spise dem eller bruge dem til forskellige produkter, skal dyrene naturligvis behandles ordentligt.
I Venstre har vi dog det udgangspunkt, at det er helt legitimt, at vi som mennesker bruger dyrene.
Det er bestemt ikke alle, der deler den opfattelse, og det fører mig til Enhedslistens beslutningsforslag om forbud mod pelsdyravl i Danmark.
Det kan vi ikke støtte i Venstre.
Vi deltager ikke i hetzen mod pelsdyravl i Danmark.
Vi vil sikre en ordentlig dyrevelfærd, hvorfor der, som også justitsministeren nævnte i sin tale, er taget en række initiativer.
Det drejer sig bl.a. om øget kontrol og nye uddannelseskrav.
I Venstre tager vi udgangspunkt i de faglige eksperters vurdering af, at god dyrevelfærd i pelsdyravl er mulig.
»Derfor anser Den Danske Dyrlægeforening minkproduktion som fuldt acceptabelt på linje med øvrige animalske produktionsområder.
Men vel at mærke under betingelse af, at der stilles samme krav til minkavl som til øvrige husdyrproduktioner.
Det er en af grundene til, at DDD har medvirket til, at der nu er indført obligatorisk sundhedsrådgivning i minkbesætningerne.
Ud fra en veterinærfaglig tilgang er der ikke grundlag for at bortdømme dansk minkproduktion.«
Også forskningsmæssigt er der dækning for, at pelsdyravl og god dyrevelfærd er forenelig.
Seniorforsker Steen Henrik Møller fra Institut for Husdyrbiologi og Sundhed på Aarhus Universitet skriver: Af Fødevareministeriet er vi blevet bedt om at samle både dansk og international forskning i en rapport, og den viser, at dyrevelfærden er i orden, hvis danske minkavlere følger de gældende regler.
Dele af forskningen har allerede været publiceret i anerkendte internationale forskningstidsskrifter, så der er garanti for resultaterne, og ingen anden forskning viser noget modsat.
I Fødevarestyrelsens ekspertrapport fra 2010 hedder det om sygdoms- og sundhedsproblemerne i minkfarmene: »Det generelle indtryk er, at sygdomsforekomst og dødelighed blandt mink er på et lavt niveau, som er væsentligt under niveauet for anden husdyrproduktion i Danmark.«
Det er ikke, fordi dyrevelfærd kan gøres op i penge, men når der nu er et fagligt belæg for at sige, at pelsdyravl er dyrevelfærdsmæssig forsvarligt, er det altså heller ikke uvæsentligt at fremhæve, at erhvervet er en meget stor eksportør og skaber tusindvis af arbejdspladser i Danmark, vel at mærke også arbejdspladser i de dele af Danmark, hvor erhvervssituationen nødvendigvis ikke er lige så gunstig, som den er tæt på, hvor vi står lige nu.
Jeg er naturligvis fuldt ud bekendt med, at der har været vist billeder af syge og skadede dyr i medierne.
Det er bestemt ikke pæne billeder, vi er blevet præsenteret for.
De mest ekstreme af dem mener vel, at vi alle skal leve af nedfalden frugt.
Sådan et samfund ønsker vi ikke i Venstre.
Individet må vælge frit, og man kan jo vælge at leve på den måde, men det må altså ikke blive et lovkrav.
Det vil vi ikke være med til at afskaffe, og derfor kan vi er gode grunde ikke støtte Enhedslistens forslag.